《中秋无月与伸仲饮书斋书呈伸仲》
宋代·葛胜仲

我生不如意，十事常七八。穷巷属中秋，乃有长者辙。

相逢急呼酒，坐待盛满月。那知天所閟，不吐冰轮洁。

王孙神肤清，与月真莫逆。牛渚舫中人，武昌楼上客。

千古明月句，腹中无一阙。我穷辄相累，昏灯照愁绝。

窗蕉响疏雨，杯负琉璃滑。岂无仍圆夜，又恐间何阔。

呼童歌呜呜，一笑助耳热。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。